Ieslodzījuma vietu pārvaldes

atklāta konkursa

**"Medikamentu iegāde ar piegādi Latvijas ieslodzījuma vietām"**

(iepirkuma identifikācijas numurs IeVP 2018/2)

Iepirkuma procedūras ziņojums

Rīgā, 2018. gada 12. februārī

**1. Pasūtītājs:** Ieslodzījuma vietu pārvalde (turpmāk – Pārvalde), Stabu ielā 89, Rīgā, LV-1009

**Iepirkuma identifikācijas numurs:** IeVP 2018/2

**Iepirkuma procedūras veids**: atklātais konkurss Publisko iepirkumu likuma (turpmāk – Likums) noteiktajā kārtībā.

**Iepirkuma priekšmets un īss tā apraksts:** Medikamentu iegāde ar piegādi Latvijas ieslodzījuma vietām.

**2. Datums, kad informatīvais paziņojums publicēts Iepirkumu uzraudzības biroja mājas lapā:** 2018. gada 17. janvāris.

**3. Iepirkumu komisija:**

**Iepirkumu komisijas priekšsēdētāja:** Pārvaldes priekšnieka vietniece pulkvežleitnante Tatjana Trocka

**Iepirkumu komisijas priekšsēdētāja vietniece:** Pārvaldes centrālā aparāta Grāmatvedības daļas informācijas uzskaites galvenā speciāliste virsleitnante Jūlija Baranova

**Iepirkumu komisijas locekļi:**

Pārvaldes centrālā aparāta Tiesvedības daļas galvenā juriste virsleitnante Olga Sparāne

Pārvaldes centrālā aparāta Projektu izstrādes daļas vecākā referente virsleitnante Una Zvaigzne

Pārvaldes centrālā aparāta Uzraudzības daļas galvenais inspektors majors Madars Vekmanis

Bez balsstiesībām pieaicinātais eksperts Pārvaldes centrālā aparāta Medicīnas daļas vadītāja Irēna Rimša.

**Iepirkumu komisijas izveidošanas pamatojums**: Pārvaldes priekšnieka 2018. gada 2. janvāra rīkojumu Nr.1 "Par iepirkumu komisijas izveidošanu".

**Sagatavoja:**

Pārvaldes centrālā aparāta Iepirkumu un līgumu daļas galvenā speciāliste kapteine Vineta Vietniece.

**4. Pretendentiem noteiktās kvalifikācijas prasības, saskaņā ar iepirkuma IeVP 2018/2 nolikumā (turpmāk – Nolikums) noteiktām prasībām:**

|  |  |
| --- | --- |
| Nolikuma apakšpunkta Nr. | Nolikuma prasības |
| 4.1.1. | atbilstošas valsts institūcijas izdotas **speciālas atļaujas (licences) kopija**, ja tāda ir nepieciešama saskaņā ar Farmācijas likuma prasībām, uz tā pamata izdotiem tiesību aktiem un citām šo jomu regulējošām normām. |
| 4.1.2. | **apliecinājums**, ka pretendents apņemas nodrošināt pasūtīto preču bezmaksas piegādi 2 (divu) kalendāra dienu laikā, neatkarīgi no pasūtīto preču daudzuma. |
| 4.1.3. | **apliecinājumu**, ka piedāvātās preces kvalitāte, kvantitāte atbilst Nolikuma 1.pielikumā norādītajām prasībām. |
| 4.1.4. | **apliecinājums**, kas atbilst Nolikuma 3.pielikumā norādītajam. |

Pretendentu iesniegto piedāvājumu atbilstību Nolikuma kvalifikācijas prasībām.

|  |  |  |  |
| --- | --- | --- | --- |
| Nolikuma apakšpunkta Nr. | SIA "Aniss", reģistrācijas Nr.40103098468 | SIA "Elpis", reģistrācijas Nr.40103114438 | AS "Recipe Plus", reģistrācijas Nr.40003234547 |
| 4.1.1. | Ir iesniegts/atbilst | Ir iesniegts/atbilst | Ir iesniegts/atbilst |
| 4.1.2. | Ir iesniegts/atbilst | Ir iesniegts/atbilst | Ir iesniegts/atbilst |
| 4.1.3. | Ir iesniegts/atbilst | Ir iesniegts/atbilst | Ir iesniegts/atbilst |
| 4.1.4. | Ir iesniegts/atbilst | Ir iesniegts/atbilst | Ir iesniegts/atbilst |

Pretendentu iesniegtie tehniskie piedāvājumi atbilst Nolikuma Tehniskās specifikācijas prasībām.

Pretendentu piedāvājumi ir pareizi noformēti un atbilst Nolikuma prasībām.

**5. Pretendentu nosaukumi, kuri iesniedza piedāvājumus, kā arī piedāvātās cenas un pārbaudes rezultāti attiecībā uz pretendentu, kuram būtu piešķiramas līguma slēgšanas tiesības:**

Pretendentu finanšu piedāvājumi:

|  |  |
| --- | --- |
| **Pretendents** | Cena kopā EUR bez PVN (piedāvājuma izvēles kritērijs) |
| SIA "Aniss", reģistrācijas Nr.40103098468 | 0,539 |
| SIA "Elpis", reģistrācijas Nr.40103114438 | 1,071 |
| AS "Recipe Plus", reģistrācijas Nr.40003234547 | 15,7863 |

Atbilstoši Nolikuma prasībām piedāvājums jāiesniedz par visu Iepirkuma priekšmetu kopā (par visām tehniskajā specifikācijā norādītajām 14 pozīcijām). AS "Recipe Plus" ir iesniegusi piedāvājumu par visu Iepirkuma priekšmetu kopā un atbilst Nolikuma prasībām. SIA "Aniss" ir iesniegusi finanšu piedāvājumu par Iepirkumā esošām trīs pozīcijām (7., 8. un 11.pozīciju). SIA "Elpis" ir iesniegusi finanšu piedāvājumu par Iepirkumā esošām deviņām pozīcijām (1., 2., 3., 6., 7., 8., 9., 11.,un 14.pozīciju). Attiecīgi Iepirkumu komisija uzskata pretendentu SIA "Aniss" un SIA "Elpis" piedāvājumus par neatbilstošiem Nolikuma prasībām un turpmāk nevērtē.

J. Baranova nolasa pretendentu finanšu piedāvājumus, ņemot vērā iepriekš minēto:

|  |  |
| --- | --- |
| **Pretendents** | Cena kopā EUR bez PVN (piedāvājuma izvēles kritērijs) |
| AS "Recipe Plus", reģistrācijas Nr.40003234547 | 15,7863 |

Ņemot vērā, ka piedāvājuma izvēles kritērijs ir – viszemākā līgumcena ar nodokļiem (izņemot PVN) un izdevumiem (t.sk. ar preču piegādes, izkraušanas un citas izmaksas), kas atbilst Nolikumā minētajām prasībām un tehniskajai specifikācijai un to, ka pretendenta SIA "Aniss" un SIA "Elpis" iesniegtais piedāvājums neatbilst Nolikuma prasībām, līguma slēgšanas tiesības būtu piešķiramas AS "Recipe Plus", reģistrācijas Nr.40003234547, juridiskā adrese: Mūkusalas iela 41B, Rīga, LV-1004.

**6. Pretendenta piedāvājuma izvēles kritērijs.**

"Pretendenta piedāvājuma izvēles kritērijs ir viszemākā līgumcena ar nodokļiem (izņemot PVN) un izdevumiem (t.sk. ar Preču piegādes, izkraušanas un citas izmaksas), kas atbilst Nolikumā minētajām prasībām un Tehniskajai specifikācijai. Līgumcenu veido norādīto preču vienas vienības kopējā cena."

**7. Piedāvājumu iesniegšanas termiņš:** 2018. gada 5. februāris, plkst.11.00.

**8. Piedāvājumu atvēršanas vieta, datums un laiks:** Ieslodzījuma vietu pārvalde, Stabu ielā 89, Rīgā, LV-1009, 314.kabinetā, 2018. gada 5. februārī, plkst.11.00.

**9. Piedāvājuma vērtēšanas kopsavilkums:**

Atbilstoši Likuma 42.panta četrpadsmitās daļas nosacījumiem pasūtītājs, izmantojot Ministru kabineta noteikto informācijas sistēmu, pārbauda un saņem informāciju par pretendentu.

Saskaņā ar E-izziņu sistēmas datubāzes saņemto informāciju pretendentam AS "Recipe Plus", reģistrācijas Nr.40003234547:

– nav nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā pārsniedz 150,00 *euro* (viens simts piecdesmit *euro* un nulle *euro* centi);

– nav pārkāpumu un noziedzīgo nodarījumu;

– nav pasludināts maksātnespējas process, nav apturēta saimnieciskā darbība, nav likvidācijas.

Iepirkumā ir viens pretendenta piedāvājums.

Saskaņā ar Ministru kabineta noteikumu Nr.107 "Iepirkuma procedūru un metu konkursu norises kārtība" 19.punktu, ja piedāvājumu ir iesniedzis tikai viens piegādātājs, iepirkuma komisija sagatavo un pasūtītājs ietver iepirkuma procedūras ziņojumā pamatojumu tam, ka izvirzītās pretendentu atlases prasības ir objektīvas un samērīgas. Ja iepirkuma komisija nevar pamatot, ka izvirzītās pretendentu atlases prasības ir objektīvas un samērīgas, tā pieņem lēmumu pārtraukt iepirkuma procedūru.

Latvijā ir daudz uzņēmumu, kas nodarbojas ar medikamentu tirdzniecību, vienlaikus nodrošinot pakalpojuma sniegšanu klientam (juridiskām klientam), piemēram, SIA "Magnum Medical", SIA "Oriola Rīga", SIA "Saules aptieka", SIA "Medelens" u.c.

Tādējādi pasūtītājs konstatē, ka konkrētajā tirgū ir daudz citu uzņēmumu (firmas), kas piegādā medikamentus un varētu atbilst atklāta konkursa noteiktajām pretendentu atlases prasībām, kuri nav pieteikušies ar atlases prasībām nesaistītu iemeslu dēļ.

Saskaņā ar Iepirkuma uzraudzības biroja skaidrojumu, pasūtītājs var nepārtraukt iepirkumu gadījumā, ja pretendentu atlases prasības ir objektīvas un samērīgas.

Iepirkuma (atklātā konkursa) Nolikumā ir ietvertas tikai minimālās Likuma 42. pantā noteiktās pretendenta kvalifikācijas prasības, kas ievērojot Likuma regulējumu, jāizpilda visiem pretendentiem.

Ņemot vērā to, ka Nolikumā izvirzītās prasības pretendentiem ir objektīvas un samērīgas, proti, Nolikumā ir iekļautas Likumā noteiktās minimālās prasības, kas objektīvi nepieciešamas iepirkuma līguma izpildei un kuras pasūtītājs nevar neiekļaut, Iepirkumu komisija **nolēma:**

1. Par Pārvaldes rīkotā Iepirkuma uzvarētāju atzīt un līguma slēgšanas tiesības piešķirt AS "Recipe Plus", reģistrācijas Nr.40003234547, juridiskā adrese: Mūkusalas iela 41B, Rīga, LV-1004.

2. Saskaņā ar Likuma 37.panta otrās un trešās daļas nosacījumiem, informēt visus pretendentus par Iepirkumu komisijas lēmuma 1.punktā norādīto triju darbdienu laikā pēc Iepirkumu komisijas lēmuma pieņemšanas.

3. Atbilstoši Pārvaldes 2017. gada 12. septembra iekšējiem noteikumiem Nr. 1/16–n.–27 "Iepirkumu organizēšanas kārtība" un ievērojot Likumā noteiktos termiņus līguma noslēgšanai, uzdot Pārvaldes centrālā aparāta Iepirkumu un līgumu daļai koordinēt līgumu noslēgšanu ar Iepirkumu komisijas lēmuma 1.punktā norādīto pretendentu.

4. Saskaņā ar Likuma 29. panta pirmo daļu par Iepirkuma procedūras rezultātiem publicēt informāciju Iepirkumu uzraudzības biroja tīmekļa vietnē 10 (desmit) darbdienu laikā pēc tam, kad noslēgts Iepirkuma līgums.

Sagatavotājs: V. Vietniece